Bent Bøgsted (DF), 2012-12-17:
Jeg synes, at Folketinget skulle kigge på beslutningsforslaget, for det hjælper dem, der falder ud af dagpengesystemet her 1. januar.
Nu har vi hørt en hel del i pressen om, hvor mange der står til at falde ud af dagpengesystemet, og selv om der er lavet en akutjobpakke, som Dansk Folkeparti også har stemt for, er det jo ikke nok, for der er rigtig mange, der stadig væk står til at falde ud af dagpengesystemet.
Men det kan man rette op på ved at stemme for beslutningsforslaget her.
De havde alle muligheder for at få det her gennemført i forbindelse med finansloven, og nu har de valgt at støtte Dansk Folkeparti og beslutningsforslaget – det er i al fald det, de har sagt.
Det er fair nok, og det skal de have tak for, for det er det med, at det trods alt hjælper en hel del, hvis det bliver gennemført.
Men man har så ikke lagt pres på i forbindelse med finanslovforhandlingerne og har sagt, at det er den forlængelse, vi skal have.
Så kan vi kigge på, hvordan man så sikrer sig gennem efteruddannelse og den slags i forbindelse med, at man får forlænget dagpengeperioden.
Det var den vej, man skulle gå.
Men Enhedslisten har altså lagt sig fladt ned for regeringen og har sagt: O.k., det kan vi ikke få igennem.
Det er måske på baggrund af, at de kunne se, at det måske kunne være med til at bringe regeringen i mindretal.
Vi skal også lige være opmærksomme på, at kommer den her forlængelse ikke igennem, er det slut med at snakke om forlængelse, så kan man ikke komme til foråret eller til sommer og sige, at akutjobpakken ikke virker, og at den er nødt til at blive forlænget yderligere, for så er der nogle, der i et halvt år ikke har haft mulighed for at forlænge.
Ellers skal man til at gøre det med tilbagevirkende kraft, og det tror jeg ikke man gør.
Så det her er egentlig sidste chance for at forlænge dagpengeperioden med et halvt år, og det er måske også derfor, Enhedslisten så har sagt, at de vil foreslå, at man forlænger med et helt år.
Men stadig væk er det sådan lidt mærkeligt, at man så ikke har lagt pres på regeringen og sagt: Det her er så stærkt et krav fra Enhedslistens side, og skal vi være med til at gennemføre alle de forringelser over for erhvervslivet, som regeringen har lagt frem, skal vi i hvert fald have noget for det.
Men det har man ikke fået i den her forbindelse.
Så Enhedslisten må efter min mening og efter Dansk Folkepartis mening stå med en meget bitter smag i munden her op til jul.
Det kan være, det er bittermandel, man har fået her op til jul i forbindelse med ikke at kunne forlænge dagpengeperioden.
Man skal have sådan en nødløsning med akutjob, og det kan som sagt hjælpe nogle, men der er rigtig mange, der står til at falde ud, fordi der tilsyneladende ikke bliver oprettet ret mange akutjob.
På den måde var der alle muligheder for at få det igennem.
Jeg skal over for den danske arbejder beklage, at Enhedslisten ikke lagde mere pres på regeringen i den forbindelse, og så må vi så se, hvordan det kommer til at gå til foråret.
Men i Dansk Folkeparti kan vi i hvert fald anbefale, at man stemmer for beslutningsforslaget.
Det er jo finansieret gennem vores ændringsforslag til finansloven, så det er ikke det, der er problemet med det.
Jeg håber, at Folketinget vil se velvilligt på beslutningsforslaget, og så må vi se, hvordan det kommer til at gå i forbindelse med afstemningerne.